Shtëpia e Bardhë i përgjigjet Presidentit rus
Zëdhënësi Carney e cilëson si ironik faktin që Putin shfrytëzoi lirinë e shprehjes që ekziston në Amerikë për të botuar komentet e tij në New York Times
Presidenti Barack Obama ka shpresë se bisedimet SHBA-Rusi do të sjellin një zgjidhje diplomatike për problemin e Sirisë dhe armëve të saj kimike. Ndërkaq, Shtëpia e Bardhë i është përgjigjur komentit të Presidentit rus Vladimir Putin të botuar në gazetën The New York Times si dhe ka diskutuar ndihmat ushtarake amerikane për opozitën siriane. Në hapje të një mbledhjeje të kabinetit, Presidenti Obama foli dje për bisedimet amerikano-ruse që po zhvillohen në Gjenevë: Zoti Obama nuk iu përgjigj pyetjeve të gazetarëve për një tjetër temë: komentet e forta të Presidentit rus Vladimir Putin për Sirinë dhe një goditje të mundshme amerikane. Zoti Putin tha se çdo goditje do të “rriste dhunën dhe do t’i hapte rrugën një vale të re terrorizmi” dhe mund të ndikojë negativisht në përpjekjet për të zgjidhur programin bërthamor iranian dhe procesin izraelito-palestinez të paqes. Ai shtoi se ekziston çdo arsye për të besuar se luftëtarët e opozitës ishin personat përgjegjës për përdorimin e armëve kimike në Siri, në përpjekje për të mobilizuar një goditje ushtarake nga jashtë. Udhëheqësi rus i bëri sfidë deklaratës së Presidentit Obama në fjalimin e së martës se megjithëse Amerika nuk mund të jetë polici i botës, ajo që e bën Amerikën një vend të “veçantë dhe të jashtëzakonshëm” është gatishmëria e saj për të vepruar kur bëhet fjalë për “rrezik të moderuar” për të mos lejuar që njerëzit të vriten me gaz helmues. Zëdhënësi i Shtëpisë së Bardhë Jay Carney e cilësoi si “ironi të madhe” faktin që Presidenti Putin po shfrytëzon një nga format e lirisë së shprehjes, të cilën e quajti si një “traditë tepër e veçantë amerikane” e cila po zbehet në Rusi. Zoti Carney tha se Presidenti Putin ka shfrytëzuar kredibilitetin e tij në nismën diplomatike për t’i vënë armët siriane nën kontroll ndërkombëtar dhe për t’i asgjesuar ato eventualisht. Por ai shtoi se Rusia është “e izoluar dhe e vetme” në qëndrimin e saj për të fajësuar opozitën për sulmin e 21 gushtit pranë Damaskut. Zëdhënësi i Presidentit Obama iu përgjigj gjithashtu pyetjes lidhur me ndihmat ushtarake që premtoi administrata për kryengritësit sirianë. Zoti Carney iu përgjigj një deklarate nga Gjeneral Salim Idris, kreu i Ushtrisë së Sirisë së Lirë, i cili tha se kryengritësit ende po presin për armë dhe municione: Opozita siriane i ka dënuar bisedimet që po zhvillohen në Gjenevë. Gjenerali Idris e cilësoi Presidentin rus “gënjeshtar e terrorist” për mbështetjen që i jep regjimit sirian.